ועדת העבודה, הרווחה והבריאות, כנסת 15, פרוטוקול מספר 111, 2000-03-27 14:00

נסים זאב: הדיון הוא לגבי תלונות שהגיעו לחברי הכנסת משה גפני ויצחק גאגולה, שעולה מהם שיש עובדים שנאלצים לעבוד בשבתות וחגים.

נסים זאב: הם רואים את זה ככפייה, הם לא רוצים לאבד את מקום עבודתם.

נסים זאב: אני מבקש התייחסות לטיעונים שנשמעו.

נסים זאב: קודם כול, חברי הכנסת יציגו את הדברים, כדי שתוכלו להתייחס בהמשך.

יצחק גאגולה: ברשות חברי הכנסת, חברי, ברשותכם, לפני כשבוע-שבוע וחצי העליתי במליאת הכנסת את הנושא הכאוב הזה.

יצחק גאגולה: הגיעו לידי מספר פניות של עובדים שפוטרו, לצערנו הרב, מרשות שדות התעופה.

יצחק גאגולה: פניתי בנושא שלהם למנכ"ל, שהוא לא נמצא פה.

בצלאל טרייבר: אני מייצג אותו.

יצחק גאגולה: כתבתי לו גם מכתבים, וגם דיברתי אתו אישית פעמיים ושלוש, ונתברר לי מכל ההסברים שקיבלתי, לצערי הרב, שיש חשש סביר שמסתתרות פה כוונות אחרות מאותם הסברים שקיבלתי בכתב או בעל-פה.

יצחק גאגולה: אני העליתי את זה מעל במת הכנסת, ונתתי לזה הד ציבורי.

יצחק גאגולה: אני מקווה שמהישיבה הזאת יתבררו דברים אחרים, ולא כמו שאני חשבתי, ושהאנשים האלה, שרובם ככולם אנשים מוכשרים, יחזרו לעבודתם, וששום סיבה צדדית אחרת לא תהווה גורם לפיטורים שלהם.

נסים זאב: משה גפני, בבקשה.

משה גפני: אדוני היושב-ראש, רבותי, הנושא של העסקת עובדים דתיים בשבת ברשות שדות התעופה לא עולה פעם ראשונה בדיונים ציבוריים, במליאת הכנסת או בוועדותיה, זה עלה כבר בממשלת בגין.

משה גפני: ואז הנושא של עובדים דתיים שהם עולים מחבר המדינות, בעיקר מגרוזיה, אבל לא רק, עלה לדיון.

משה גפני: התקבלה גם החלטה, ויש גם חוק, שאוסר להעסיק עובדים כאלה בשבת, אם זו אמונתם.

נסים זאב: אתה יכול לנקוב במספרים כמה פוטרו בשדה התעופה?

משה גפני: אני לא יכול מכמה סיבות, ומיד אני אמנה אותן.

משה גפני: על כל פנים, יש לי כמה הוכחות, שיכול להיות שאם אני אדרש להציג אותן, לא תהיה לי ברירה, ואני איאלץ להשתמש בחסינות שלי כדי להציג אותן.

משה גפני: אני מקווה שלא נצטרך להגיע למצב הזה, אבל אני לא בטוח שבלי להסתתר מאחורי החסינות אני יכול להציג אותן, ואני לא רוצה לפרט על מה אני מדבר.

רבקה מקובר: זו עבירה פלילית.

שמעון טנצר: למה להודות אם זה לא נכון?

משה גפני: מכיוון שזה נכון.

משה גפני: אני יכול להוכיח.

שמעון טנצר: גם לי יש עובדות.

משה גפני: למה אני כל כך נחרץ בעובדה הזאת שזה נכון?

משה גפני: – מכיוון שיש לי הוכחות לכך, שכדי להציג אותן אני צריך להשתמש בחסינות שלי, ובשלב הזה אני לא מתכוון לעשות זאת.

משה גפני: יש לי הוכחות חד-משמעיות, שאחד מהמנהלים ברשות שדות-התעופה אמר לעובד, "אם אתה לא תעבוד בשבת, לא תקודם".

נסים זאב: למה צריך פה חסינות?

משה גפני: צריך בשביל זה חסינות.

משה גפני: יש לי הוכחה לזה, ואני צריך להשתמש לזה בחסינות.

משה גפני: אני לא רוצה להיכנס לעניין.

משה גפני: לצערי הרב, גם מתקבל על הדעת שזה קורה.

מרדכי עידן: במחלקה הזאת לא עובדים בכלל בשבת, אולי אותו עובד התכוון ליום אחר.

משה גפני: אתה יודע למה אני מתכוון?

מרדכי עידן: אני יודע טוב מאוד.

שמעון טנצר: הרב גפני, אם המנהל אמר דבר כזה, זה לא בסדר.

יצחק גאגולה: עוד מעט נשמע אתכם.

יצחק גאגולה: צריך שיהיה דיון מסודר.

משה גפני: זה הופך להיות מעניין, אם יודעים על מה אני מדבר.

משה גפני: אני מבין שמנהל הנמל לא נמצא.

משה גפני: נמצא הסמנכ"ל למינהל, מר טרייבר.

משה גפני: אני פונה אליכם בכל הכבוד.

משה גפני: אנחנו מדברים פה על דברים שהם באושיות קיומנו.

משה גפני: המציאות היא, שבמדינה יהודית יהיו מקומות שבהם עובד דתי לא יוכל לעבוד או להתקדם או לקבל קביעות זה דבר בלתי-נסבל.

משה גפני: זה היה בעבר, זה קיים גם היום.

משה גפני: אגב, אני לא יודע למה לא הוזמנו לוועדה עובדים שהתלוננו על זה.

נסים זאב: אולי הם חוששים לעבודתם.

נסים זאב: הזמינו אותם?

שמעון טנצר: מפני שזה לא נכון מה שהם אומרים.

מרדכי עידן: אני מוכן להתקשר אליהם ולשים אותם על הרמקול.

חנה אוקסנברג: כבוד הרב, אנחנו מוועד עובדים, ואנחנו לא יודעים על דבר כזה.

שמעון טנצר: הארבעה שהתלוננו, הם לא עבדו בשבת, אז איזו טענה יכולה להיות?

יצחק גאגולה: הם לא עבדו בשבת, אבל לא רוצים לתת להם קביעות.

יצחק גאגולה: אומרים להם "עוד שלושה חודשים תחזרו לעבוד".

יצחק גאגולה: מה כל כך קשה להבין כאן?

נסים זאב: רבותי, אני מבקש.

משה גפני: אני רוצה שהמדיניות תהיה מדיניות חד-משמעית בעניין הזה, ולא לנהל מדיניות כזאת שדיברתי עליה.

משה גפני: אם הדברים לא נכונים זה ודאי טוב.

משה גפני: אבל, צריך לרענן את ההוראות בעניין הזה, ואני מבקש לטפל באופן פרטני במקרים שאני מוכן להעביר לכם, לבדוק נושא-נושא, ואז ניווכח כולנו לדעת שאנשים מפחדים.

משה גפני: אדוני וגברתי, חברי ועד העובדים, יש עובדים שפוחדים להתלונן.

משה גפני: תאמין לי שכך הוא הדבר.

מרדכי עידן: תאמין לי שלא.

מרדכי עידן: חבל שלא היית היום, שלחתי שני אוטובוסים לקברות-צדיקים על חשבון ועד העובדים.

יצחק גאגולה: זה לא קשור.

מרדכי עידן: הם לא מפחדים להתלונן.

חנה אוקסנברג: בנושא דת אנחנו מפרגנים ומאמינים.

משה גפני: אתם ועד העובדים, למה אתם נגדי?

מרדכי עידן: כי זה לא נכון מה שאתה אומר.

משה גפני: אתם מסכימים שנביא באופן פרטני את העובדים, ושייבדק העניין לגופו עד תום?

מרדכי עידן: כן.

חנה אוקסנברג: בהחלט כן.

נסים זאב: מר בצלאל טרייבר, בבקשה.

בצלאל טרייבר: צהרים טובים לחברי הכנסת.

בצלאל טרייבר: אני סמנכ"ל חדש ברשות שדות-התעופה.

משה גפני: שיהיה לך בהצלחה.

בצלאל טרייבר: תודה.

משה גפני: יש כאלה שדעתם לא נוחה מזה בכלל.

בצלאל טרייבר: הדברים ברורים.

בצלאל טרייבר: בגלל היותי אדם מסורתי אני רגיש מאוד לנושא עובדים בשבת.

בצלאל טרייבר: אנחנו מעסיקים עובדים בשבת תחת היתרים של משרד העבודה והרווחה בלבד, ולכל צורך כזה אנחנו מגישים בקשה, וההיתרים ניתנים במסורה, בהתאם לצרכים האמיתיים שאנחנו נדרשים להם.

נסים זאב: הייתי רוצה שתתייחס ספציפית לגבי התלונה של הארבעה, שפנו לשלמה אבו וביקשו את הגנתו.

בצלאל טרייבר: אני מיד מגיע לכך.

בצלאל טרייבר: אני מתייחס לדבריו של כבוד הרב גפני ולדבריו של כבוד הרב גאגולה.

בצלאל טרייבר: אם אמר מנהל כלשהו, כבוד הרב גפני, לעובד "אם לא תעבוד בשבת, לא תקודם", המנהל הזה עשה דבר שאסור היה לו לעשות.

בצלאל טרייבר: אני רואה את זה בחומרה, ואם תעביר לי, ברשותך, את הדברים שיש לך, אני גם אדאג לפעול בהתאם.

בצלאל טרייבר: המנהל הזה ייקרא לתת הסברים.

בצלאל טרייבר: אני אשוחח אתו אישית, וגם המנכ"ל ישוחח אתו.

נסים זאב: אלה עובדים דרך חברות כוח-אדם.

בצלאל טרייבר: לא.

בצלאל טרייבר: אלה עובדים שעובדים ישירות דרכנו, מגויסים דרכנו, ממוינים על-ידי אנשים שלנו, ללא שום מגבלה של היותם דתיים או לא דתיים, או כל סיבה אחרת, לעבודות, בהתאם ליכולות ולכישורים.

נסים זאב: הם יודעים מראש שהם עובדים זמניים?

בצלאל טרייבר: כל אחד מהם, כאשר הוא מתקבל, אנחנו גם מיידעים אותו שהעבודה היא עבודה במקום של שבעה ימי עבודה בשבוע, וכן הם יודעים, והם חותמים על הסכם, שהעבודה שלהם תימשך עד שנתיים לכל היותר, כאשר בכל מועד במהלך השנתיים האלה נוכל להוציאם מהעבודה בשני תנאים בסיסיים: או שעובד אינו מתאים, ואז יש חובה לומר לו שהוא אינו מתאים; או לחילופין, כאשר לנו אין צורך במספר העובדים.

בצלאל טרייבר: תקציבנו מוגבל, ואין סיבה שנוציא תקציב על דברים שאיננו מחויבים בהם.

בצלאל טרייבר: אני אומר כאן במפורש: כאשר נקלוט פעם נוספת עובדים לרשות שדות-התעופה, כאשר נתקרב למועד השיא הבא שלנו, שזה חודשי הקיץ, יוני-יולי-אוגוסט, נקלוט כנראה גם אותם עובדים או את חלקם, בהתאם לקריטריונים הקבועים שלנו.

בצלאל טרייבר: ומי שצריך וראוי להיקלט, ייקלט, ויעשה את עבודתו, שוב, כעבודה ארעית לתקופה של עד שנתיים.

בצלאל טרייבר: אלה הם תנאי העבודה ברשות שדות-התעופה, הם מוכרים וידועים לכל מי שבא לעבודה.

בצלאל טרייבר: במקרה הזה, לא רק שידינו נקיות, אלא גם נפשי נקייה, וזה הרבה יותר חשוב.

נסים זאב: גברת רבקה מקובר.

רבקה מקובר: הייתי היום ברשות שדות-התעופה, ואני רוצה לציין מה יש לי ומה אין לי.

רבקה מקובר: בדקתי ברשימת המפוטרים שקיבלתי, מדובר על 45 מפוטרים.

רבקה מקובר: נאמר לי שהבסיס לפיטורים הוא פיטורים עונתיים, שמתבצעים כמו שהאדון אמר לקראת תחילת החורף.

רבקה מקובר: מדובר באנשים שעובדים עד שנתיים, כדי שהם לא יגיעו לנושא הוותק.

רבקה מקובר: אני רוצה לציין שמעבר לצמצומים, בתוך נושא הצמצומים, מפוטרים, כמובן, אלה שהם הפחות מתאימים, ואני מבינה, שמתוך ה-45, 15 צוינו כלא מתאימים.

רבקה מקובר: אני רוצה לומר דבר, שאני הולכת לקשור אותו לנושא אחר שאני עוסקת בו, בכובע אחר, אבל הוא קשור לעניין הזה.

רבקה מקובר: בכובע אחר אני עוסקת גם בנושא פיטורים, בנושא פיטורים של נשים בהריון.

רבקה מקובר: התפקיד שלי הוא לקבל החלטות מתי פיטורים קשורים להריון ומתי לא, על סמך החומר שמונח בפני.

רבקה מקובר: זה גוף ציבורי, וכמו שאנחנו יודעים צדק צריך גם להיראות, לא רק להישמע, ולכן כשדיברתי עם מר טנצר אמרתי לו: ועדת חקירה אי-אפשר להטיל על הדבר הזה, משום שבחקירה הנתונים הסטטיסטיים יראו שזה נפל כך ונפל אחרת.

רבקה מקובר: אפילו שהנושא של פיטורים כתוצאה מאפליה הוא עבירה פלילית על החוק, והיו המון תלונות בנושא הזה, קשה מאוד להוכיח זאת.

חנה אוקסנברג: לא ברשות.

רבקה מקובר: דיברתי כללית.

רבקה מקובר: היתה לי ברשות פנייה, וטיפלתי בה.

חנה אוקסנברג: אנחנו מחמירים יותר מהמשטרה בעניין הזה.

רבקה מקובר: לא, במשטרה אין בעיה.

נסים זאב: כשאת דיברת לגבי פיטורים של נשים בהריון, התכוונת לרשות או באופן כללי?

רבקה מקובר: התכוונתי לומר, שכשמעביד רוצה לפטר עובדת, הרבה פעמים, על פניו, אתה לא רואה את הקשר, אבל הוא נמצא באוויר.

יצחק גאגולה: הרב גפני אומר שאפשר להוכיח את זה.

יצחק גאגולה: אמרתי, שלפי הנתונים שבידי זה מה שנראה, כמו שאת אומרת, אבל הרב גפני אומר יותר מזה, שיש לו הוכחות מוצקות.

רבקה מקובר: אני לא יכולה להתייחס למה שיש לו ואין לי, אני מדברת על סטטיסטיקות.

בצלאל טרייבר: מר גפני, יש לו הוכחה מוצקת, אם אני מבין נכון, לאותה הערה של מנהל לעובד.

יצחק גאגולה: מר גפני אמר שאם ילחצו עליו, הוא יגיד יותר.

משה גפני: אני צריך לבדוק את זה.

רבקה מקובר: בנושא של הרשות אני רוצה להעיר במאמר מוסגר.

רבקה מקובר: לפני כמה חודשים פנו אלי מהרשות בעניין אדם שרצו לפטר אותו משום שהוא חזר בתשובה, ובעזרה מלמעלה הנושא טופל וסודר.

נסים זאב: אגב, זה קיים גם במשטרה, וזה לא רק כתחושה.

רבקה מקובר: במשטרה יש בעיה, כי חוק שעות עבודה ומנוחה לא חל על עובדי משטרה.

רבקה מקובר: בפעם האחרונה כשהנושא הגיע אלי, יעצתי לפנות לבג"ץ על סמך חוק-יסוד: כבוד אדם וחירותו, ולראות אם זה יעבור.

רבקה מקובר: חוק שעות עבודה ומנוחה לא חל על המשטרה, ובמשטרה הם יכולים לומר שהעובד חייב לעבוד בשבת.

נסים זאב: גם שם חוששים להתלונן שמא הם יפוטרו.

נסים זאב: זו לא תופעה נדירה, שקיימת רק כלפי שדות התעופה.

משה גפני: בשבוע שעבר דיברתי עם קצין משטרה במחוז ירושלים, קצין שסיכן את נפשו עם הרבה אומץ לב.

משה גפני: שאלתי אותו: למה אתה לא מתלונן על הנושא של שבת?

משה גפני: הוא אומר: אני מפחד.

רבקה מקובר: באתי עם הסיפור הזה וראיתי את הנתונים.

רבקה מקובר: בבדיקה שטחית, אמרתי למר טנצר, זו רשות ממשלתית, רשות ציבורית, הצדק צריך גם להיראות.

רבקה מקובר: עובדה שמתוך המוחזרים לעבודה לא היו דתיים.

רבקה מקובר: אם זה עבר להם בראש אם אלה דתיים או לא דתיים, אני לא יכולה להיכנס לראש של אף אחד.

בצלאל טרייבר: אם יורשה לי להתערב, אותה רשימת מוחזרים, לא הנהלת הרשות קבעה.

בצלאל טרייבר: קבע את זה ועד העובדים, בצדק, לצורך העניין.

בצלאל טרייבר: העובדים התקבלו דרכו.

רבקה מקובר: אבל הם עובדי רשות שדות-התעופה.

בצלאל טרייבר: אם מישהו אמר לך "שמדובר בילדי עובדים", אז מישהו ניסה להסית.

רבקה מקובר: האחריות היא שלכם, ולא של הוועד.

רבקה מקובר: אם מחר יתברר שאדם הופלה, אז הבעיה תהיה שלכם, כי יחסי עובד-מעביד הם באחריותכם.

נסים זאב: מה נראה לך על פניו?

רבקה מקובר: נראה לי שאם נחקור את זה כחקירה על עבירת חוק שעות עבודה ומנוחה, אני לא בטוחה שנוכל למצוא ממצאים.

רבקה מקובר: הרשות צריכה, מבחינה ציבורית, לפנות לאותם אנשים, וכרגע, כשהיא מחזירה אותם באפריל לעבודה, לקלוט אותם חזרה לעבודה, כדי שהצדק גם ייראה.

נסים זאב: מר שמעון טנצר.

שמעון טנצר: אני, כאדם דתי, כעסתי מאוד שאנשים דתיים משתמשים בשבת בטענה שרוצים להתנכל להם.

שמעון טנצר: ההפך הוא הנכון.

שמעון טנצר: אם באמת היו רוצים להתנכל להם, הרי את האנשים האלה אפשר היה לפטר.

שמעון טנצר: הם התחילו לעבוד לפני שנה וחצי, והם לא עובדים בשבת כשנה וחצי, הם משוחררים מעבודת שבת.

שמעון טנצר: לא התנכלו להם, אלא להפך.

יצחק גאגולה: לגבי קביעות זה סיפור אחר.

שמעון טנצר: נגיע גם לקביעות.

נסים זאב: הם לא מדברים על הפיטורים, הם מדברים על חזרתם של העובדים.

שמעון טנצר: הטענה היתה לגבי הפיטורים שלהם, כך גם הבנתי מגברת מקובר.

רבקה מקובר: דיברתי בפירוש על למה לא הוחזרו.

רבקה מקובר: אני תיקנתי.

נסים זאב: אם באמת היו מפוטרים רק האנשים הדתיים זה היה נראה גזעני.

בצלאל טרייבר: זה נורא ואיום.

נסים זאב: ודאי שבמסגרת הפיטורים מפטרים עובדים דתיים, אבל מדובר בהחזרה.

נסים זאב: פה לא נראה הצדק.

שמעון טנצר: כשיש 45 עובדים מפוטרים, ונניח שמחזירים עשרה או אפילו 15 לא יכול להיות צדק אבסולוטי.

שמעון טנצר: איך שלא תנהג, אם תחזיר אנשים מסוימים ולא אחרים, גם האחרים יהיו צודקים כשיטענו שאין צדק בזה, לא מפני שהם דתיים או חילונים.

בצלאל טרייבר: דרך אגב, כהנהלת רשות אנחנו רואים גם ערך לקדם את ילדי העובדים, זה חלק מתפקידנו.

משה גפני: גם ילדי עובדים דתיים?

בצלאל טרייבר: גם ילדי עובדים דתיים.

מרדכי עידן: מתוך ה-15 יש שלושה דתיים.

משה גפני: הוא אומר שאין.

רבקה מקובר: דיברנו על מי שלא עובד בשבת, לא בדקנו את מידת הדתיות שלהם.

שמעון טנצר: אני דוחה את הטענה הזאת מכל וכל.

שמעון טנצר: לא עומדת פה טענה של שבת בכלל, האנשים האלה לא פוטרו בגלל שבת, ואנשים אחרים לא חזרו מפני שהם חילונים, חזרו תשעה אנשים, על-פי בקשת ועד עובדים.

שמעון טנצר: אנחנו, כהנהלת רשות, בדקנו אם הסיבה של הצמצום היתה בגלל אי-התאמה או שהם בסדר, על-פי בקשה בדקנו עם הממונים, והם חזרו לעבודה.

שמעון טנצר: הנושא של שבת בכלל לא עלה, אני לא יודע איך קושרים לזה את הנושא של שבת.

נסים זאב: כמדיניות אתם נותנים עדיפות לאלה שיש להם קרובי משפחה?

בצלאל טרייבר: ברשות שדות-התעופה עובדים מאות עובדים שהם בני משפחה, והנושא מביא אותנו ביחידות מסוימות למצוקה אמיתית של יחסי עבודה.

בצלאל טרייבר: אנחנו בדיונים עם ועד העובדים כדי לקבוע לכך קריטריונים ברורים.

יצחק גאגולה: רשות משפחתית.

בצלאל טרייבר: לא אמרתי את זה.

נסים זאב: יש חוק בעניין הזה לגבי רשויות מקומיות.

בצלאל טרייבר: רשויות ממשלתיות.

בצלאל טרייבר: אנחנו עובדים בהתאם לתקשי"ר.

חנה אוקסנברג: אם בן משפחה לא מתאים, שלא יהיה ברשות.

משה גפני: בואו לא ניכנס לעניין, לא זה עומד על סדר-היום.

יצחק גאגולה: יש משא-ומתן עם האנשים שפוטרו, שבכל זאת כמה מהם יוחזרו?

בצלאל טרייבר: כאשר הרשות תזדקק לתוספת עובדים, הם יהיו בפוטנציאל החזרה לעבודה.

שמעון טנצר: לא פסלנו את חזרתם לעבודה.

בצלאל טרייבר: אלא אם כן יש ביניהם כאלה שלא מתאימים.

מרדכי עידן: הרב גאגולה, אני רוצה להתחייב פה בפני כולם:

מרדכי עידן: אם יוחזר אחד מה-45, יוחזרו כולם.

מרדכי עידן: הסמנכ"ל שומע אותי ומנהל כוח-אדם שומע אותי.

יצחק גאגולה: הבנתי שהוחזרו.

חנה אוקסנברג: לא.

חנה אוקסנברג: כבוד הרבנים - - -

יצחק גאגולה: אנחנו חברי כנסת, בתואר רב אנחנו משתמשים במקום אחר.

חנה אוקסנברג: כנבחרי ציבור, וכאחת שיושבת במקום שהיא יושבת ואני רואה בזה ערך עליון, אני יושבת בזכות הקדוש ברוך הוא ובזכות עובדי, שאני גאה בהם.

חנה אוקסנברג: אני שמה לעצמי בראש הדברים את הטיפול באפליה מכל הסוגים, מין, גיל, כן דת לא דת – יש לי רגישות גבוהה לעניין הזה.

נסים זאב: כמה עובדים זמניים, שאין להם קביעות, יש לכם?

חנה אוקסנברג: יש הרבה מאוד.

בצלאל טרייבר: מעל 1,000 עובדים.

נסים זאב: כמה זה מבחינת אחוזים?

בצלאל טרייבר: כ-50%.

נסים זאב: כלומר, יש בערך 2,000 עובדים.

בצלאל טרייבר: לא, אמרתי מעל 1,000.

בצלאל טרייבר: סך-הכול עובדים כ-2,700, בערך 50% זמניים ו-50% עם קביעות.

משה גפני: כמה עובדים קבועים התקבלו בשנתיים האחרונות?

בצלאל טרייבר: אין לי תשובה לשאלה הזאת.

מרדכי עידן: הרב גפני, מעט מאוד.

יצחק גאגולה: הם בקשרי משפחה?

חנה אוקסנברג: חס ושלום, באמת שלא.

חנה אוקסנברג: יש קריטריונים של הנהלת הרשות, לפי תקנים, לפי מכרזים וכן הלאה.

משה גפני: ואתם לא בעניין הזה של הקביעות?

חנה אוקסנברג: אנחנו בעד שתהיה קביעות.

משה גפני: מר טנצר, אני רוצה להגיד משהו שמתקשר למה שאמרה הגברת, יושבת-ראש ועד העובדים.

משה גפני: אם הייתם באים ואומרים שמי ששומר שבת לא מתקבל לעבודה, אנחנו מפטרים אותו, הייתי שמח, כי הייתם הולכים כולכם לבית-סוהר, והכול היה בסדר.

משה גפני: אם הייתם אומרים שלוקחים אנשים שומרי שבת, וכלפי חוץ לא רואים אפליה, גם זה היה בסדר.

משה גפני: הבעיה שלי בכל הסיפור שלי זה מה שאמרת, אמרת דבר מאוד פשוט, אמרת: אין דבר כזה הנושא של שמירת שבת.

משה גפני: אני מציע, כמו שהגברת אמרה, לא להגיד את המילה דתיים, כיוון שדתיים לא רלוונטי לעניין, מדברים על שומר שבת, הרי זה הדבר הרלוונטי לצורך העניין הזה, כמו במקרה אחר של אישה בהריון.

נסים זאב: לא שומרי שבת, לא עובדים בשבת.

משה גפני: הרשות אומרת: הכול פחות או יותר בסדר, אנחנו מקבלים עובדים ארעיים ואנחנו מפטרים אותם כעבור שנתיים או כעבור שנה וחצי, ופוטרו 45 עובדים, ואנשים באים ומתלוננים על זה.

שמעון טנצר: בין העובדים הקבועים יש גם דתיים.

משה גפני: תרשה לי להמשיך.

משה גפני: מה שקורה, שמשרד העבודה והרווחה יכול להצביע על 45 עובדים, והיא צודקת, ואי-אפשר להקים על זה ועדת חקירה.

משה גפני: אנחנו יכולים לצעוק עד מחר בלילה, ולא יעזור כלום.

משה גפני: תמיד במתק שפתיים, ואם תביאו עורך-דין יהיה עוד יותר טוב.

משה גפני: תמיד תוכלו לומר "45 עובדים פוטרו, מכיוון שזה התהליך ברשות שדות-התעופה, הוחזרו תשעה עובדים--

בצלאל טרייבר: גם הבאנו עורכת-דין.

משה גפני: --חלקם קרובי משפחה".

משה גפני: גם לעובדים שומרי השבת יש קרובי משפחה, ואותם לא החזרתם, אבל הרי מיד תטילו את זה על ועד העובדים, כמו תמיד.

בצלאל טרייבר: לא הטלנו שום דבר על ועד העובדים.

משה גפני: אמרתם שוועד העובדים ביקש להחזיר אותם.

משה גפני: רציתם שאני עכשיו אלך נגד ועד העובדים.

בצלאל טרייבר: חס וחלילה.

משה גפני: מה המשמעות של העניין?

משה גפני: צריך לבדוק בשבע עיניים האם כאשר מקבלים עובד שעבד טוב כעובד ארעי והחליטו לקבל כמה עובדים קבועים, האם לא לוקחים בחשבון ברשות שעובדת בשבת, לצערי הגדול, כאשר מקבלים מעט עובדים קבועים, את העובדה שאדם שומר שבת?

משה גפני: אני אומר באחריות מלאה, על מקרה אחד אני יודע בוודאות, יש לי אפילו הוכחה לזה, שמנהל אמר לו "אתה לא תוכל לקבל קביעות, אלא אם כן תעבוד בשבת".

שמעון טנצר: קודם כול, המנהל של היחידה לא קובע תקנים לעובדים קבועים, זו החלטה שמתקבלת על-ידי ההנהלה מראש.

שמעון טנצר: אנחנו יודעים כמה משרות תקניות יש.

שמעון טנצר: אם נאמר מה שאתה אומר, זו עבירה חמורה מאוד, ואנחנו רואים זאת בחומרה.

שמעון טנצר: דבר שני, בשנים האחרונות קלטנו עשרות עובדים קבועים, שעבדו כבר בין 5 ל-8 שנים, בתקופה של קיסר, כשהוא היה שר התחבורה.

שמעון טנצר: היתה אז החלטה שכל שנה יעברו X עובדים קבועים דווקא ביחידות אלה.

שמעון טנצר: בין העובדים הקבועים, 40-50 כל שנה, יש עובדים דתיים.

משה גפני: דתיים זה לא רלוונטי.

שמעון טנצר: שומרי שבת.

משה גפני: כמה?

בצלאל טרייבר: לא מעטים.

שמעון טנצר: ברגע שאדם התקבל לעבודה, והוא עובד שנתיים או שלוש או ארבע, ולא עובד בשבת, המניע לא לקבל קביעות, היא לא השבת.

שמעון טנצר: אם הוא בסדר, הוא עובר לעבוד בקביעות.

בצלאל טרייבר: כבוד הרב גפני, וכבוד יושב-ראש הוועדה, הרשות מבקשת להבהיר שהיות אדם שומר שבת או מבקש שלא לעבוד בשבת איננה מהווה קריטריון, לא לקליטתו, לא לפיטוריו ולא לעצור את קידומו.

בצלאל טרייבר: היה ונודע למישהו מכם דבר חריג, אני פונה אישית לכל אחד ואחד מכם להסב את תשומת לבנו.

יצחק גאגולה: בישיבה הסבנו את תשומת לבכם.

נסים זאב: עוד מישהו רוצה להתייחס לנושא?

חנה אוקסנברג: יש פעמים שיש לנו הסכמה עם הנהלת הרשות ויש פעמים שלא, באופן טבעי.

חנה אוקסנברג: בעניין הזה של הימנעות מאפליה כזאת או אחרת אנחנו תמימי דעים, גם לגבי כל הארבעה.

חנה אוקסנברג: אנחנו מנסים לסייע, ואני רואה בזה שליחות אמיתית, לעזור לכל אחד לגופו של עניין.

חנה אוקסנברג: כשעומד אדם מולי, בין אם אישה או גבר או ילד או אדם מבוגר, עומד בפני אדם.

חנה אוקסנברג: אני מחנכת את ילדי, שאם מופיעה זמרת, ואני נותנת דוגמה מהחיים וסליחה, והיא שמנה ומכוערת, והם אומרים לי: "אמא תראי איזו זמרת שמנה ומכוערת", אז אני אומרת להם: "מה שחשוב זה איך היא שרה, לא איך היא נראית".

חנה אוקסנברג: לעניין הזה, גם הנהלת הרשות וגם אנחנו נשמרים מכל משמר.

יצחק גאגולה: אולי כדי להסיר כל צל של ספק, כדי להוכיח שאכן לא קיימת אפליה כזאת אולי היה ראוי שתוכיחו את זה במעשה, שתחזירו את כל העובדים האלה.

חנה אוקסנברג: אני מוכנה להחזיר את כל ה-45.

יצחק גאגולה: אז הייתם מראים לכל עם ישראל, שאין, אכן, שום אפליה מהסוג הזה.

יצחק גאגולה: ובזה אולי נסיים את הדיון החשוב הזה.

בצלאל טרייבר: כאשר הרשות תקלוט עובדים, אנחנו נבחן באהדה לקלוט גם אותם.

רקבה מקובר: יש גם מושג של אפליה מתקנת.

רקבה מקובר: שמעתם עליו?

בצלאל טרייבר: יכול להיות שנקלוט אותם במיוחד, אבל כאשר נצטרך עובדים, לא כאשר אין צורך בעובדים.

נסים זאב: רבותי, הסיכום הוא שוועדת העבודה, הרווחה והבריאות קוראת לרשות שדות-התעופה להתייחס באופן שוויוני לעובדים, לעובדים שומרי שבת כלכל שאר העובדים.

משה גפני: הוועדה רושמת לפניה את הודעת ההנהלה, שלא היתה, לא קיימת ולא תהיה אפליה בקבלת עובד, בקידומו ובפיטוריו על עובד שומר שבת.

נסים זאב: ללא אפליה או חשש או פגיעה בעובדים על רקע שמירת שבת.

משה גפני: אני מבקש להוסיף, ואני מניח שגם הרב גאגולה, אני מבקש שבמסגרת ההחלטות, אנחנו נעביר את השמות של העובדים, שהופלו לרעה בגלל שמירת שבת, ונבקש בדיקה ותשובה לגבי העובדים האלה.

משה גפני: בדיקה ומיצוי עד תום.

יצחק גאגולה: אולי באמת אפשר יהיה להחליט על ועדה מסוימת שתבדוק, אולי ועדה חיצונית.

משה גפני: אנחנו נשמע מהם.

משה גפני: אם התשובות לא יספקו אותנו - - -

יצחק גאגולה: נכנס את הוועדה שוב.

בצלאל טרייבר: הבדיקה תיעשה במהרה והתשובות יגיעו במהרה.

נסים זאב: הרשימה של מספר העובדים היא לא רשימה גדולה.

משה גפני: אני מציע בהזדמנות חגיגית זאת, מכיוון שבלאו הכי התכנסנו, שאנחנו נקבל את פניית ועד העובדים להפסיק עד כמה שניתן את הארעיות של העובדים, ולקבל את העובדים בקביעות.

משה גפני: אנחנו לא עוסקים פה בסחר עבדים, אנחנו עוסקים בעובדים.

מרדכי עידן: אני מבקש דיון פעם בשבוע, שתעזרו לנו.

חנה אוקסנברג: יש שיבה מחודשת לעבדות.

משה גפני: זה מקובל עליך, אדוני היושב-ראש?

נסים זאב: כן.

בצלאל טרייבר: הארעיים?

נסים זאב: העובדים הארעיים.

בצלאל טרייבר: יש אצלנו מגזר רחב מאוד של עובדי ביטחון, ומתוקף תפקידם הם עובדים ארעיים תקופה ארוכה מאוד, ארבע ושש ושבע שנים.

נסים זאב: כל שנתיים הם מפוטרים מחדש?

בצלאל טרייבר: החוזה עם אלה שונה מתוקף תפקידם.

משה גפני: השאלה לא היתה על עובדי ביטחון.

בצלאל טרייבר: לגבי אחרים, אין עובדים שעובדים מעל שנתיים.

נסים זאב: במסגרת שונה לחלוטין נצטרך לקיים ישיבה רק עם ועד העובדים.

משה גפני: אולי נשמע את ועד העובדים, הרי אתם מכירים את העובדים.

חנה אוקסנברג: אני חושבת שבצלאל טרייבר התכוון לענות על השאלה כמו שהיא, לא שהוא צריך את ההבהרה שלי, אבל אולי הוא לא ירד לעניין של המ"קים.

חנה אוקסנברג: המ"קים, לצורך העניין, אנחנו לא רואים בהם עובדים ארעיים, לכן הוא לא הגדיר אותם כארעיים.

בצלאל טרייבר: יש מספר עשרות עובדים שמצויים במעמד ארעי, אבל לא מלא, כי הם "מ"קים", ארעי מיועד לקביעות.

בצלאל טרייבר: במסגרת חוזה עבודה על הסכמי עבודה עם ועד העובדים יש קריטריונים למספר העובדים שייקלטו.

משה גפני: יש עובד שעובד שמונה שנים, וכל שנה וחצי הוא מקבל הודעת פיטורין, והוא חוזר אחרי זה לעבודה בארעיות?

מרדכי עידן: לא.

חנה אוקסנברג: שמונה שנים רצופות?

משה גפני: לא, הוא מפוטר אחרי שנה וחצי ומחזירים אותו אחרי שלושה חודשים.

מרדכי עידן: יש לנו.

משה גפני: יש אחד שקוראים לו "בוזגלו", לדוגמה, הוא יכול להיות "ברנשטיין", שהוא עובד ברשות שדות-התעופה מ-1992, והוא עדיין עובד רשות שדות-התעופה, אבל כל הזמן הוא מקבל מכתב פיטורים חוזר?

מרדכי עידן: יש.

משה גפני: כמה?

חנה אוקסנברג: בודדים.

משה גפני: כמה חמש שנים?

חנה אוקסנברג: חמש שנים יש, שמיועדים לקביעות.

משה גפני: כמה זמן?

חנה אוקסנברג: אני לא יודעת, לא באתי עם נתונים.

משה גפני: 200?

חנה אוקסנברג: פחות מ-100

שמעון טנצר: 70.

משה גפני: אם אדם עובד חמש שנים והוא לא מתאים, אז שיפטרו אותו, שלא יקבלו אותו חזרה לעבודה, אם הוא כן מתאים למה לא נותנים לו קביעות?

בצלאל טרייבר: הוא מתאים, אבל לא צריך אותו כל הזמן.

חנה אוקסנברג: זאת עבודה עונתית.

בצלאל טרייבר: יש שלושה מועדי עלייה ושלושה מועדי ירידה במהלך השנה.

נסים זאב: זאת היתה שאלה מחוץ לדיון.

נסים זאב: רבותי, הישיבה נעולה.

נסים זאב: אנחנו צריכים לדון בסוגיית העובדים.